杨维桢
筚篥吟
春风吹船下扬州，夜听笛声江月流。
故宫摇落杨柳秋，客子于邑山阳愁。
明朝此声不可求，乃知朔客杜宽者，手持悲篥寻南游。
胡笳拍中愁未休，龟兹角管亲编收。
王门历尽及五候，翩然鸿飞不可留。
笛材既访柯椽锼，更协鸣凤昆仑丘。
卷芦易地鸣陇头，城南思妇歌牵牛。
欲绝未绝一缕抽，划然石裂千丈湫。
叫噪鹅鹳飞蛟虬，洞庭之水天东浮。
杜宽杜宽艺绝忧，艺隐岂比闵张俦。
为君贳美酒，不惜千金裘。
和我君山莫邪笛，与尔同登黄鹤楼。